Dinko Mikulić, bivši pomoćnik ministra branitelja, na zagrebačkom Županijskom sudu nepravomoćno je osuđen na tri godine zatvora zbog primanja 50.000 eura mita.

Novac je, prema optužnici, tražio od vlasnika tvrtke Stanoing iz Varaždina čiji su stanovi bili ponuđeni za stambeno zbrinjavanje branitelja i drugih stradalnika Domovinskog rata. Bivši doministar, koji ima dvojno državljanstvo, hrvatsko i BiH, na objavi presude nije se pojavio, a bio je uhićen u prosincu 2012. zbog sumnji da je primio 1,5 milijuna kuna mita.

No tijekom postupka dokazan je samo dio optužbi. Proglašen je krivim i jer je neuspješno tražio 100.000 eura mita između svibnja 2008. i prosinca 2012. Mora vratiti 50.000 eura te platiti 150.000 kuna sudskih troškova, a oslobođen je optužbi da je primio 6000 kuna mita od stradalnika Domovinskog rata kako bi mu osigurao stambeno zbrinjavanje iako ovaj nije imao svu potrebnu dokumentaciju.